32011R0214
L 059/8
SLUŽBENI LIST EUROPSKE UNIJE
03.03.2011.
UREDBA KOMISIJE (EU) br. 214/2011
od 3. ožujka 2011.
o izmjeni priloga I. i V. Uredbi (EZ) br. 689/2008 Europskog parlamenta i Vijeća o izvozu i uvozu opasnih kemikalija
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 689/2008 Europskog parlamenta i Vijeća od 17. lipnja 2008. o izvozu i uvozu opasnih kemikalija (1), a posebno njezin članak 22. stavak 4.,
budući da:
(1)
Uredbom (EZ) br. 689/2008 provodi se Roterdamska konvencija o postupku prethodnog pristanka za određene opasne kemikalije i pesticide u međunarodnoj trgovini, potpisana 11. rujna 1998. i odobrena u ime Zajednice Odlukom Vijeća 2003/106/EZ (2).
(2)
Prilog I. Uredbi (EZ) br. 689/2008 trebalo bi izmijeniti kako bi se u obzir uzele regulatorne mjere u pogledu određenih kemikalija poduzete u skladu s Direktivom Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (3), Direktivom 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (4) i Uredbom (EZ) br. 1907/2006 Europskog parlamenta i Vijeća od 18. prosinca 2006. o registriranju, ocjenjivanju, odobravanju i ograničivanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94, kao i Direktive Vijeća 76/769/EEZ i Direktiva Komisije 91/155/EEZ, 93/67/EEZ, 93/105/EZ i 2000/21/EZ (5).
(3)
Prilog V. Uredbi (EZ) br. 689/2008 trebalo bi izmijeniti kako bi se u obzir uzele odluke donesene u pogledu određenih kemikalija prema Stockholmskoj konvenciji o postojanim organskim onečišćujućim tvarima (Stockholmska konvencija), potpisanoj 22. svibnja 2001. i odobrenoj u ime Zajednice Odlukom Vijeća 2006/507/EZ (6) i regulatorne mjere u pogledu tih kemikalija koje su naknadno poduzete u skladu s Uredbom (EZ) br. 850/2004 Europskog parlamenta i Vijeća od 29. travnja 2004. o postojanim organskim onečišćujućim tvarima te o izmjeni Direktive 79/117/EZ (7). Isto tako Prilog V. trebalo bi izmijeniti kako bi odražavao regulatorne mjere poduzete za zabranu izvoza određenih kemikalija koje nisu postojane organske onečišćujuće tvari.
(4)
Tvari difenilamin, triazoksid i triflumuron nisu uvrštene kao aktivne tvari u Prilog I. Direktivi 91/414/EEZ, što znači da ih je zabranjeno upotrebljavati u pesticidima pa bi ih stoga trebalo dodati na popise kemikalija u dijelu 1. i 2. Priloga I. Uredbi (EZ) br. 689/2008. Budući da su podneseni novi zahtjevi za koje će biti potrebno donijeti nove odluke o uvrštavanju u Prilog I. Direktivi 91/414/EEZ, uvrštenje u popis kemikalija u dijelu 2. Priloga I. Uredbi (EZ) br. 689/2008 trebalo bi uslijediti tek nakon donošenja novih odluka o statusu tih kemikalija.
(5)
Tvari bifentrin i metam nisu uvrštene kao aktivne tvari u Prilog I. Direktivi 91/414/EEZ; što se tiče Direktive 98/8/EZ, te su tvari identificirane i prijavljene za evaluaciju. Kao rezultat, uporaba bifentrina i metama u pesticidima strogo je ograničena budući da je uporaba obiju tvari gotovo u potpunosti zabranjena usprkos činjenici da ih države članice smiju i dalje odobravati do donošenja odluke u skladu s Direktivom 98/8/EZ. Stoga je bifentrin i metam primjereno dodati na popis kemikalija u dijelu 1. i 2. Priloga I. Uredbi (EZ) br. 689/2008. Budući da su podneseni novi zahtjevi za koje će biti potrebno donijeti nove odluke o uvrštavanju u Prilog I. Direktivi 91/414/EEZ, dodavanje na popis kemikalija u dijelu 2. Priloga I. Uredbi (EZ) br. 689/2008 trebalo bi uslijediti tek nakon donošenja novih odluka o statusu tih kemikalija.
(6)
Tvar karbosulfan nije uvrštena kao aktivna tvar u Prilog I. Direktivi 91/414/EEZ, što znači da je karbosulfan zabranjeno upotrebljavati u pesticidima pa bi ga stoga trebalo dodati na popise kemikalija u dijelu 1. i 2. Priloga I. Uredbi (EZ) br. 689/2008. Dodavanje karbosulfana u dio 2. Priloga I. odgođeno je zbog novog zahtjeva za uvrštavanje u Prilog I. Direktivi 91/414/EEZ u skladu s člankom 13. Uredbe Komisije (EZ) br. 33/2008 od 17. siječnja 2008. o određivanju detaljnih pravila za primjenu Direktive Vijeća 91/414/EEZ u pogledu redovnog i ubrzanog postupka za procjenu aktivnih tvari koje su bile dio programa rada iz članka 8. stavka 2. te Direktive, ali nisu bile uvrštene u njezin Prilog I. (8). Podnositelj zahtjeva je taj novi zahtjev povukao, što znači da više nema razloga za odgodu dodavanja te tvari u dio 2. Priloga I. Stoga bi tvar karbosulfan trebalo dodati na popis kemikalija u dijelu 2. Priloga I. Uredbi (EZ) br. 689/2008.
(7)
Tvar trifuralin nije uvrštena kao aktivna tvar u Prilog I. Direktivi 91/414/EEZ, što znači da je trifuralin zabranjeno upotrebljavati u pesticidima pa bi ga stoga trebalo dodati na popise kemikalija u dijelu 1. i 2. Priloga I. Uredbi (EZ) br. 689/2008. Dodavanje trifuralina u dio 2. Priloga I. odgođeno je zbog novog zahtjeva za uvrštavanje u Prilog I. Direktivi 91/414/EEZ koji je podnesen u skladu s člankom 13. Uredbe (EZ) br. 33/2008. Taj je novi zahtjev ponovno rezultirao odlukom da se tvar trifuralin kao aktivna tvar ne uvrsti u Prilog I. Direktivi 91/414/EEZ, što znači da je uporaba trifuralina u pesticidima i dalje zabranjena i da više nema razloga za odgodu njenog dodavanja u dio 2. Priloga I. Stoga bi tvar trifuralin trebalo dodati na popis kemikalija u dijelu 2. Priloga I. Uredbi (EZ) br. 689/2008.
(8)
Tvar klortal-dimetil nije uvrštena kao aktivna tvar u Prilog I. Direktivi 91/414/EEZ, što znači da je klortal-dimetil zabranjeno upotrebljavati u pesticidima pa bi ga stoga trebalo dodati na popise kemikalija u dijelu 1. i 2. Priloga I. Uredbi (EZ) br. 689/2008.
(9)
Kemikalije klordekon, heksabromobifenil, heksaklorocikloheksani, lindan i pentabromodifenil eter dodat će se na popis kemikalija koje je zabranjeno izvoziti u dijelu 1. Priloga V. Uredbi (EZ) br. 689/2008. Stoga više nije nužno da te kemikalije budu na popisu u dijelu 1. i 2. Priloga I. toj Uredbi pa bi te unose trebalo izbrisati.
(10)
Kemikalije heksabromobifenil, heksaklorocikloheksan (HCH) i lindan već se nalaze na popisu u dijelu 3. Priloga I. Uredbi (EZ) br. 689/2008. Stoga bi se njihovo dodavanje u dio 1. Priloga V. toj Uredbi trebalo odraziti na dio 3. Priloga I.
(11)
Uredbom Komisije (EU) br. 757/2010 od 24. kolovoza 2010. o izmjeni Uredbe (EZ) br. 850/2004 Europskog parlamenta i Vijeća o postojanim organskim onečišćujućim tvarima u pogledu priloga I. i III. (9) provode se odluke donesene prema Stockholmskoj konvenciji da se klordekon, pentaklorobenzen, heksabromobifenil, heksaklorocikloheksani, lindan, tetrabromodifenil-eter, pentabromodifenil-eter, heksabromodifenil-eter i heptabromodifenil-eter uvrste u dio 1. Priloga A Stockholmskoj konvenciji dodavanjem tih kemikalija u dio A Priloga I. Uredbi (EZ) br. 850/2004. Stoga bi te kemikalije trebalo dodati u dio 1. Priloga V. Uredbi (EZ) br. 689/2008.
(12)
Uredbom (EZ) br. 1102/2008 Europskog parlamenta i Vijeća od 22. listopada 2008. o zabrani izvoza metalne žive i određenih živinih spojeva i smjesa i o sigurnom skladištenju metalne žive (10) zabranjuje se izvoz metalne žive i određenih živinih spojeva i smjesa iz Europske unije u treće zemlje. Stoga bi te kemikalije trebalo dodati popisu kemikalija u dijelu 2. Priloga V. Uredbi (EZ) br. 689/2008. Osim toga, unos za živine spojeve u dijelu 1. Priloga I. trebalo bi izmijeniti kako bi održavao zabranu izvoza određenih živinih spojeva i tekući status živinih spojeva prema Direktivi 98/8/EZ.
(13)
Priloge I. i V. Uredbi (EZ) br. 689/2008 trebalo bi stoga na odgovarajući način izmijeniti.
(14)
Kako bi se državama članicama i industriji omogućilo dovoljno vremena za poduzimanje mjera potrebnih za provedbu ove Uredbe, njezinu bi primjenu trebalo odgoditi.
(15)
Mjere predviđene ovom Uredbom u skladu su s mišljenjem Odbora uspostavljenog člankom 133. Uredbe (EZ) br. 1907/2006,
DONIJELA JE OVU UREDBU:
Članak 1.
Uredba (EZ) br. 689/2008 mijenja se kako slijedi:
1.
Prilog I. izmjenjuje se u skladu s Prilogom I. ovoj Uredbi.
2.
Prilog V. izmjenjuje se u skladu s Prilogom II. ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ona se primjenjuje od 1. svibnja 2011.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 3. ožujka 2011.